Ανακοίνωση της Επιτροπής σχετικά με τις διαπιστώσεις της Επιτροπής όσον αφορά την παροχή ισότιμης μεταχείρισης από τις Νήσους Κέιμαν κατά την έννοια του άρθρου 5 παράγραφος 1 στοιχείο δ) και παράγραφος 3, καθώς και του άρθρου 29 παράγραφος 5 του κανονισμού (EΚ) αριθ. 40/94 του Συμβουλίου για το κοινοτικό σήμα

(2001/C 149/06)

Βάσει του κανόνα 101 παράγραφος 1 του κανονισμού (EΚ) αριθ. 2868/95 της Επιτροπής(1), ο πρόεδρος του Γραφείου Εναρμόνισης της Εσωτερικής Αγοράς κάλεσε την Επιτροπή να ερευνήσει κατά πόσον οι Νήσοι Κέιμαν παρείχαν στους υπηκόους όλων των κρατών μελών της Κοινότητας ισότιμη μεταχείριση κατά την έννοια του άρθρου 5 παράγραφος 1 στοιχείο δ) και παράγραφος 3, καθώς και του άρθρου 29 παράγραφος 5 του κανονισμού για το κοινοτικό σήμα(2), όπως τροποποιήθηκε από τον κανονισμό (EK) αριθ. 3288/94 του Συμβουλίου(3).

Η Επιτροπή εξέτασε τους αντίστοιχους νόμους περί σημάτων και αντάλλαξε αλληλογραφία με τις αρχές του Ηνωμένου Βασιλείου.

- Βάσει του άρθου 5 παράγραφος 1 στοιχείο δ) του κανονισμού για το κοινοτικό σήμα, δικαιούχοι κοινοτικών σημάτων δύνανται να είναι και οι υπήκοοι κράτους που δεν αποτελεί συμβαλλόμενο μέρος της σύμβασης των Παρισίων ή της συμφωνίας για τη σύσταση του Παγκόσμιου Οργανισμού Εμπορίου και το οποίο, σύμφωνα με δημοσιευμένες διαπιστώσεις, παρέχει στους υπηκόους όλων των κρατών μελών την ίδια ακριβώς προστασία που παρέχει και στους υπηκόους του ως προς τα σήματα και εάν ζητείται από τους υπηκόους των κρατών μελών να αποδείξουν την καταχώριση στο κράτος προέλευσης, αναγνωρίζει την καταχώρηση κοινοτικού σήματος ως απόδειξη.

Σύμφωνα με τα άρθρα 6 και 9 του νόμου περί ευρεσιτεχνιών και σημάτων των Νήσων Κέιμαν (αναθεώρηση 1995), ο δικαιούχος σήματος που έχει καταχωρηθεί στο Ηνωμένο Βασίλειο μπορεί να ζητήσει την επέκταση του δικαιώματός του στις Νήσους Κέιμαν.

Η καταχώριση της επέκτασης αυτής έχει ως αποτέλεσμα να παρέχεται στον κάτοχο του δικαιώματος αυτού η προστασία και τα δικαιώματα που παρέχονται σε δικαιούχο σήματος βάσει του νόμου περί εμπορικών σημάτων (Merchandise Marks Law) του 1976, καθώς και όλα τα ισοδύναμα δικαιώματα και ένδικα μέσα που έχει στη διάθεσή του ο εν λόγω δικαιούχος στο Ηνωμένο Βασίλειο.

Ομοίως, σύμφωνα με την αναθεώρηση της νομοθεσίας των Νήσων Κέιμαν, όπως τροποποιήθηκε από το νόμο περί ευρεσιτεχνιών και σημάτων (κοινοτικά σήματα) του 1998, ο κάτοχος κοινοτικού σήματος μπορεί να ζητήσει από το Γραφείο Σημάτων των Νήσων Κέιμαν την επέκταση της προστασίας στις Νήσους Κέιμαν υπό τους ίδιους όρους.

Το τμήμα 6 των κανονισμών περί ευρεσιτεχνιών και σημάτων των Νήσων Κέιμαν (αναθεώρηση 1998), το οποίο σύμφωνα με τις αρχές του Ηνωμένου Βασιλείου εφαρμόζεται για τα κοινοτικά σήματα, επιβάλλει στο άτομο που ζητά την επέκταση στις Νήσους Κέιμαν ενός σήματος, να αποδείξει την ύπαρξη του δικαιώματός του με επικυρωμένο απόσπασμα της καταχώρισης. Η διάταξη αυτή ισχύει και για τα κοινοτικά σήματα. Έτσι, σύμφωνα με το άρθρο 5 παράγραφος 3 του κανονισμού για το κοινοτικό σήμα, οι υπήκοοι των Νήσων Κέιμαν οφείλουν να αποδείξουν ότι το σήμα για το οποίο έχει υποβληθεί αίτηση για κοινοτικό σήμα έχει καταχωρηθεί στο Γραφείο Σημάτων των Νήσων Κέιμαν.

Έτσι, το Γραφείο Εναρμόνισης της Εσωτερικής Αγοράς οφείλει να αποδέχεται, σύμφωνα με το άρθρο 5 παράγραφος 1 στοιχείο δ) και παράγραφος 3 του κανονισμού για το κοινοτικό σήμα, τις αιτήσεις υπηκόων των Νήσων Κέιμαν, υπό την προϋπόθεση ότι το σήμα για το οποίο υποβάλλεται αίτηση χορήγησης κοινοτικού σήματος έχει καταχωρηθεί στο Γραφείο Σημάτων των Νήσων Κέιμαν.

- Βάσει του άρθρου 29 παράγραφος 5 του κανονισμού για το κοινοτικό σήμα, ο νομοτύπως καταθέσας αίτηση σήματος σε κράτος που δεν αποτελεί συμβαλλόμενο μέρος της σύμβασης των Παρισίων ή της συμφωνίας για τη σύσταση του Παγκόσμιου Οργανισμού Εμπορίου, μπορεί να επικαλεσθεί το δικαίωμα προτεραιότητας της εν λόγω κατάθεσης όταν καταθέτει αίτηση καταχώρισης του ιδίου σήματος ως κοινοτικού σήματος, μόνο εφόσον το ενδιαφερόμενο κράτος αποδέχεται την κατάθεση αίτησης κοινοτικού σήματος ως πρώτη κατάθεση για την επίκληση δικαιώματος προτεραιότητας όσον αφορά την κατάθεση του ιδίου σήματος στο εθνικό του Γραφείο Σημάτων.

Ωστόσο, σύμφωνα με τις διατάξεις περί σημάτων των Νήσων Κέιμαν, ο κάτοχος κοινοτικού σήματος μπορεί μόνο να ζητήσει την επέκταση του σήματος στην επικράτεια των Νήσων Κέιμαν, αλλά δεν μπορεί να υποβάλει αίτηση για σήμα των Νήσων Κέιμαν βάσει προηγούμενης αίτησης για κοινοτικό σήμα. Συνεπώς, το δικαίωμα προτεραιότητας, όπως προβλέπεται στο άρθρο 29 παράγραφος 5 του κανονισμού για το κοινοτικό σήμα δεν έχει εφαρμογή.

ΣΥΜΠΕΡΑΣΜΑΤΑ

Από την παρούσα εξέταση προκύπτει ότι η ισότιμη μεταχείριση υπό την έννοια του άρθρου 5 παράγραφος 1 στοιχείο δ) και παράγραφος 3 του κανονισμού για το κοινοτικό σήμα μπορεί να παρασχεθεί στις Νήσους Κέιμαν.

Από την παρούσα εξέταση προκύπτει επίσης ότι η ισότιμη μεταχείριση, υπό την έννοια του άρθρου 29 παράγραφος 5 του κανονισμού για το κοινοτικό σήμα, δεν μπορεί να παρασχεθεί στις Νήσους Κέιμαν.

Οι παρούσες διαπιστώσεις αρχίζουν να ισχύουν από τις 14 Απριλίου 1998.

(1) ΕΕ L 303 της 15.12.95, σ. 1· κανονισμός (ΕΚ) αριθ. 2868/95 της Επιτροπής, της 13ης Δεκεμβρίου 1995, περί εφαρμογής του κανονισμού (ΕΚ) αριθ. 40/94 του Συμβουλίου για το κοινοτικό σήμα.

(2) ΕΕ L 11 της 14.1.94, σ. 1· κανονισμός (ΕΚ) αριθ. 40/94 του Συμβουλίου για το κοινοτικό σήμα.

(3) ΕΕ L 349 της 31.12.1994, σ. 83.